কেবল অভিবাসন কর্মকর্তা নয়, স্বয়ং মিয়ানমারের রাষ্ট্রীয় উপদেষ্টা অং সান সু চিও শুরু থেকেই প্রত্যাবাসন প্রক্রিয়ার বিলম্ব নিয়ে বাংলাদেশের ওপর দোষ চাপিয়ে আসছেন। ১ আগস্ট সিঙ্গাপুরে এক বক্তৃতায় তিনি বলেছিলেন, ‘বাংলাদেশকেই প্রত্যাবাসনকারীদের ফিরিয়ে দিতে হবে। আমরা কেবল সীমান্তে তাদের স্বাগত জানাতে পারি।’ সেপ্টেম্বরে ভিয়েতনামে তিনি দাবি করেন,‘রোহিঙ্গা প্রত্যাবাসন ২৩ জানুয়ারি শুরু হওয়ার কথা ছিল। তবে সে সময় বাংলাদেশ জানায়, তারা এখনও প্রস্তুত নয়। ২০১৭ সালের ২৩ নভেম্বর আমরা সমঝোতা স্বাক্ষর করেছিলাম। চুক্তিতে যেহেতু দুই দেশ সম্পর্কিত, তাই কখন প্রত্যাবর্তন শুরু হবে সে বিষয়ে আমরা একা সিদ্ধান্ত নিতে পারি না।’ তবে বিভিন্ন আন্তর্জাতিক সংবাদমাধ্যমের প্রতিবেদন আর মানবাধিকার সংগঠনের অনুসন্ধানে ‘প্রত্যাবাসন প্রক্রিয়া’র কার্যকর অগ্রগতি না হওয়ার পেছনে মিয়ানমারের অনিচ্ছার প্রসঙ্গ উঠে এসেছে। ধরা পড়েছে এ নিয়ে তাদের মিথ্যাচার।